मिनी स्कर्ट, हाफ पेंट, फ्रॉक पहनकर आने वालों को प्रवेश नहीं; संस्कृति बचाने को निर्णय
देश के कुछ मंदिरों में ड्रेस कोड पहले से लागू है। अब शिमला के जैन मंदिर में भी इसे अनिवार्य कर दिया गया है। दिगंबर जैन सभा ने मिडल बाजार स्थित मंदिर के बाहर बोर्ड लगाकर स्पष्ट किया कि मिनी स्कर्ट, हाफ पैंट, कटी-फटी जींस में प्रवेश नहीं मिलेगा।
देश के कुछ मंदिरों में ड्रेस कोड पहले से लागू है। अब शिमला के जैन मंदिर में भी इसे अनिवार्य कर दिया गया है। दिगंबर जैन सभा ने मिडिल बाजार स्थित मंदिर के बाहर बोर्ड लगाकर स्पष्ट किया कि मिनी स्कर्ट, हाफ पेंट, कटी-फटी जींस, नाइट सूट, थ्री क्वाटर जींस और फ्रॉक पहनकर आने वालों को मंदिर में प्रवेश नहीं मिलेगा।
जैन सभा के इस निर्णय के बाद जो व्यक्ति अमर्यादित कपड़े पहनकर मंदिर आएंगे, उन्हें दूर से ही दर्शन करने होंगे। ऐसे लोगों के लिए मंदिर के भीतर प्रवेश वर्जित रहेगा। दिगंबर जैन सभा ने मंदिर के प्रवेश द्वार पर इससे संबंधित बोर्ड लगाया है।
मंदिर के पुजारी संजय जैन के अनुसार लोग मर्यादा भूल रहे हैं। महिलाओं का सिर पर चुन्नी रखने का रिवाज खत्म हो गया है। ज्यादातर लोग मंदिर में अमर्यादित वस्त्र पहनकर आते हैं। दूर से आने वाले सैलानियों के श्रद्धाभाव को देखते हुए मंदिर के प्रवेश द्वार से ही दर्शन करवाए जाएंगे।
सैलानियों को रखना होगा इस बात का ध्यान
शिमला दुनियाभर में मशहूर पर्यटन स्थल है। ऐसे में यहां देश व दुनियाभर से टूरिस्ट आते हैं। लिहाजा दिगंबर जैन सभा के इस निर्णय के बाद दर्शन के लिए मंदिर आने वाले लोगों को इसका ध्यान रखना होगा।
इन प्रदेशों के कुछ मंदिरों में भी ड्रेस कोड
इससे पहले महाराष्ट्र, उत्तर प्रदेश और उत्तराखंड के कई मंदिरों में ड्रेस कोड लागू है। बीते सप्ताह पहले मध्यप्रदेश के अशोक नगर मंदिर में भी ड्रेस कोड लागू किया गया था। देश में इसे लेकर चर्चा हो ही रही थी। अब शिमला के जैन मंदिर ने भी लागू कर दिया है।